Komisjoni määrus (EMÜ) nr 3703/85,

23. detsember 1985,

millega sätestatakse teatavate värskete ja jahutatud kalade ühiste turustusnormide üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 29. detsembri 1981. aasta määrust (EMÜ) nr 3796/81 kalandustooteturu ühise korraldamise kohta, [1] viimati muudetud Hispaania ja Portugali ühinemisaktiga, eriti selle artikli 4 lõiget 4,

võttes arvesse nõukogu 19. jaanuari 1976. aasta määrust (EMÜ) nr 103/76, millega sätestatakse teatavate värskete ja jahutatud kalade ühised turustusnormid, [2] viimati muudetud nõukogu määrusega (EMÜ) nr 3396/85, [3] eriti selle artikleid 6, 8 ja 8a,

ning arvestades, et:

kogemused on näidanud vajadust selgitada teatavaid määruses (EMÜ) nr 103/76 sätestatud ühiste turustusnormide kohaldamist käsitlevaid sätteid, et tagada nende normide ühetaolisem kohaldamine liikmesriikides;

heeringat ja makrelli tuleks rühmitada valimi alusel, nagu on sätestatud määruse (EMÜ) nr 103/76 artiklis 8a, selleks et tagada nende liikide osas ühenduse normide järgimine; tagamaks, et valimi alusel saadud liigitamistulemuste üldistamine kõikidele asjaomastele partiidele oleks põhjendatud, tuleks määratleda võetavate valimite arv, iga valimi kaal või maht ning liigitamis- ja turustatud partiide kaalu kontrollimeetodid, võttes arvesse toodete eri turustamisviise;

valimsüsteemi põhjal liigitatud kala kvaliteedi parandamiseks ja ebapiisavalt värske kala turustamise takistamiseks peavad asjaomased liikmesriigid sisse seadma kontrollisüsteemi, mis sisaldab asjaomast kala lossivate laevade säilitusseadmete kontrolli;

käesoleva määrusega ettenähtud meetmed on kooskõlas kalandustooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Käesolevas määruses sätestatakse üksikasjalikud eeskirjad, mille alusel kontrollitakse määruses (EMÜ) nr 103/76 teatavate liikide rühmitamiseks ja kaalumiseks sätestatud ühtsete turustusnormide täitmist.

Artikkel 2

Partiid käsitletakse määruse (EMÜ) nr 103/76 artikli 7 lõike 1 ja artikli 8 lõike 3 tähenduses ühtsena, kui kõige enam 10 % partii üldkogusest kuulub vahetult kas madalamasse või kõrgemasse värskus- või suurusklassi, mis kõnealusele kastile või partiile määratud on.

Artikkel 3

Laevast lossitud tootekoguste rühmitamisel ei tohiks selliste partiide üldkogused, mida käsitletakse määruse (EMÜ) nr 103/76 artikli 7 lõike 1 ja artikli 8 lõike 3 tähenduses väikeste partiidena, olla suuremad kui 100 kg kõnealust toodet, mis on kõnealusest laevast lossitud ja mida kavatsetakse turustada konkreetse müügitehingu kaudu. Kui erilised tootmis- ja turustustingimused seda nõuavad, on liikmesriikide pädevatel asutustel lubatud määrata kogus, mis on väiksem kui 100 kg.

Artikkel 4

Liikmesriigid võtavad kõik vajalikud meetmed tagamaks, et toote rühmitamist vastavalt määruse (EMÜ) nr 103/76 sätetele võib esmamüügiks pakkumisel muuta üksnes pädevate asutuste järelevalve all.

Artikkel 5

Tagamaks, et standardsete kastide sisu vastaks nende eeldatavale sisule, nagu nähakse ette määruse (EMÜ) nr 103/76 artikli 8 lõikes 4, tuleb vähemalt ühte kasti sajast kaaluda, piiramata seejuures liikmesriikide kitsendavamate siseriiklike sätete või kaubanduseeskirjade kohaldamist. Määruse (EMÜ) nr 103/76 artikli 8 lõike 5 kohaselt võib netokaal olla deklareeritud või eeldatavast kaalust 5 % suurem või väiksem, kui kitsendavamatest siseriiklikest kaubandusõiguse sätetest ei tulene teisiti.

Artikkel 6

1. Heeringa ja makrelli rühmitamist eri värskus- ja suurusklassidesse valimsüsteemi põhjal määruse (EMÜ) nr 103/76 artikli 8a kohaselt tehakse järgmistes lõigetes sätestatud korras.

2. Valimid võetakse müügiks pakutavast kogusest järgmiselt:

- igast alla 50 tonnisest kogusest vähemalt 50 kilogrammine valim,

- igast 50–100 tonnisest kogusest kaks vähemalt 50 kilogrammist valimit,

- igast üle 100 tonnisest kogusest vähemalt kolm 50 kilogrammist valimit või nii palju 50 kilogrammiseid valimeid kui vaja, et üldkogus oleks vähemalt 0,08 % kõnelustest kogustest.

Juhtudel kui lossimist sooritab laev, mis on varustatud kalatsisternidega, võetakse valimid iga mahuti sisust, võttes arvesse eespool nimetatud sätteid.

3. Kõnealused valimid võetakse nii, et nad oleksid asjaomasele partiile iseloomulikud, võttes arvesse liikmesriikides sel alal kehtivaid kaubandustavasid.

Valimeid võetakse korrapäraste vaheaegade järel, mis sõltuvad võetavate valimite arvust ja müügiks pakutavast üldkogusest.

4. Müügiks pakutavad kogused rühmitatakse seejärel vastavalt määruse (EMÜ) nr 103/76 sätetele ning valimite kontrollitulemuste ja visuaalse kontrolli põhjal, vastavalt järgmistele sätetele.

Kui valim näitab, et:

a) uuritud kalad kuuluvad samasse värskus- ja suurusklassi, rühmitatakse asjaomased kogused selle tulemuse põhjal. Artiklis 2 sätestatud varieerumised suuruse ja värskuse osas on lubatud;

b) enam kui 10 % uuritud kalavalimist kuulub B klassi, kahekordistatakse võetavate valimite arvu. Asjaomaseid koguseid ei või siiski rühmitada B klassist kõrgemasse klassi;

c) osa uuritud kaladest ei vasta inimtoiduks turustamise tingimustele, ei tohi asjaomaseid koguseid selleks kasutada, juhul kui rühmitamine vastavalt määruse (EMÜ) nr 103/76 artiklitele 6, 7 ja 8 ei näita, et osa sellest võib turustada inimtoiduks.

Artikkel 7

1. Müüki saadetavate ja lossitud koguste kaalu kindlakstegemiseks kaalutakse mahuti või transpordivahend, kuhu kõnealused kogused laaditakse.

Kui selline kaalumine ei ole võimalik, arvutatakse lossitud koguste kaal, liites standarditud kastide sisu, milles kogused tuleb lossida. Standarditud kaste tuleb siiski täiendavalt pisteliselt kaaluda.

2. Kui kõnealused kogused esitatakse avalikule enampakkumisele standarditud kastides, et neid turustada konkreetse müügitehingu kaudu, tehakse kaalumine vastavalt artikli 5 sätetele.

3. Laeva pardale laaditavate koguste kaalu arvutamisel kohaldatakse I lisas esitatud koefitsiente:

- ühelt poolt iga laeva püükide mahu või iga mahuti sisu suhtes, mis on mõõdetud asjakohaste tehniliste vahenditega,

- teiselt poolt töötlevale laevale ümberlaaditavate koguste mahu suhtes, mida mõõdetakse vahenditega, mis asjaomase liikmesriigi metroloogia eest vastutav amet on heaks kiitnud.

Artikkel 8

Liikmesriigid võtavad valimsüsteemi raames kõik vajalikud meetmed tagamaks eelkõige, et:

- laevadel on asjakohaseid seadmeid ja neid kasutatakse asjaomaste toodete kvaliteedi säilitamiseks vastavalt määruses 103/76 sätestatud tingimustele,

- kalamahutitega varustatud laevade mahutid on korralikult puhastatud, mahutite temperatuur on kala säilitamiseks sobiv ja kõnealust temperatuuri saab üles märkida,

- kõik turustatavad kogused registreeritakse jaotatult vastavalt värskus- ja suurusklassile. Registreerimine toimub artikli 7 lõikes 1 nimetatud juhtudel asjaomase laeva kapteni ja ostja poolt allakirjutatud tõendusdokumentide alusel ning artikli 7 lõikes 3 nimetatud juhtudel asjaomaste laevade kaptenite poolt allakirjutatud tõendavate dokumentide alusel.

Artikkel 9

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. detsember 1985

Komisjoni nimel

asepresident

Karl-Heinz Narjes

[1] EÜT L 379, 31.12.1981, lk 1.

[2] EÜT L 20, 28.1.1976, lk 29.

[3] EÜT L 322, 3.12.1985, lk 1.

--------------------------------------------------

LISA

Liigid | Suurus | Maht m3 | Koefitsiendid |

Heeringas | 1 | 1 | 0,86 |

2 |

3 |

Makrell | 1 | 1 | 0,8 |

2 |

3 |

--------------------------------------------------